รถไฟฟ้าบีทีเอส สายสีลม

รถไฟฟ้าเฉลิมพระเกียรติ 6 รอบพระชนมพรรษา สาย 2 หรือ รถไฟฟ้าบีทีเอส สายสีลม หรือ รถไฟฟ้าสายสีเขียว (สีลม) ซึ่งเรียกตามสีที่กำหนดในแผนแม่บทโครงการระบบขนส่งมวลชนทางรางในกรุงเทพมหานครและปริมณฑล เป็นรถไฟฟ้ายกระดับของระบบรถไฟฟ้าบีทีเอส ในพื้นที่กรุงเทพมหานคร ตลอดจนพื้นที่ส่วนใต้ของจังหวัดนนทบุรี เปิดให้บริการครั้งแรกในปี พ.ศ. 2542 ดำเนินการโดยบริษัท ระบบขนส่งมวลชนกรุงเทพ จำกัด (มหาชน) (BTSC) เป็นบริษัทในเครือของบีทีเอส กรุ๊ป โฮลดิ้งส์ ภายใต้สัมปทานซึ่งเป็นเจ้าของโดยกรุงเทพมหานคร มีเส้นทางเริ่มต้นจากศูนย์กลางที่สถานีสยามที่เชื่อมต่อกับรถไฟฟ้าบีทีเอส สายสุขุมวิท สายตะวันตกมีแนวเส้นทางไปตามถนนพระรามที่ 1 ปลายทางสถานีสนามกีฬาแห่งชาติ สายใต้มีแนวเส้นทางไปตามถนนสีลมและสาทรซึ่งเป็นย่านศูนย์กลางธุรกิจของกรุงเทพมหานคร ก่อนข้ามแม่น้ำเจ้าพระยาเข้าสู่ฝั่งธนบุรีไปยังปลายทางสถานีบางหว้า สายนี้มีความยาว  และประกอบด้วย 14 สถานี ถือเป็นเส้นทางรถไฟฟ้าสายแรกในประเทศไทยที่มีแนวเส้นทางข้ามแม่น้ำเจ้าพระยาเข้าสู่ฝั่งธนบุรี
== ภาพรวม ==
รถไฟฟ้าบีทีเอส สายสีลม เป็นระบบรถไฟฟ้าที่มีโครงสร้างเป็นทางยกระดับเหนือพื้นดินตลอดโครงการ และเป็นเส้นทางที่ข้ามแม่น้ำเจ้าพระยาเข้าสู่ฝั่งธนบุรีได้เป็นสายแรกของประเทศไทย มีแนวเส้นทางเป็นแนวตะวันตก-ใต้ พาดผ่านพื้นที่กรุงเทพมหานครชั้นในไปจนถึงฝั่งธนบุรี เริ่มต้นเส้นทางจากบริเวณด้านหน้าโรงพยาบาลหัวเฉียว วิ่งผ่านกรีฑาสถานแห่งชาติ และจุฬาลงกรณ์มหาวิทยาลัย เมื่อถึงแยกราชประสงค์แนวเส้นทางจะหักขวาเข้าถนนราชดำริ วิ่งผ่านสวนลุมพินี ราชกรีฑาสโมสร โรงพยาบาลจุฬาลงกรณ์ และคณะแพทยศาสตร์ จุฬาลงกรณ์มหาวิทยาลัย มุ่งตรงเข้าสู่ถนนสีลม จากนั้นหักซ้ายเข้าถนนนราธิวาสราชนครินทร์ และหักขวาเข้าสู่ถนนสาทรเพื่อมุ่งหน้าข้ามแม่น้ำเจ้าพระยาและข้ามไปยังฝั่งธนบุรี แนวเส้นทางจะมุ่งหน้าเข้าสู่ถนนราชพฤกษ์และสิ้นสุดเส้นทางของโครงการที่บริเวณทางแยกต่างระดับเพชรเกษม (แยกบางหว้า) รวมระยะทางทั้งสิ้น 14.67 กิโลเมตร แนวเส้นทางจะเน้นขนส่งผู้โดยสารจากบริเวณใจกลางฝั่งธนบุรีให้เข้าสู่พื้นที่ใจกลางกรุงเทพมหานคร
รถไฟฟ้าบีทีเอส สายสีลม ส่วนแรกสุดในเส้นทางสนามกีฬาแห่งชาติ-สะพานตากสิน ดำเนินการโดยบริษัท ระบบขนส่งมวลชนกรุงเทพ จำกัด (มหาชน) (บีทีเอสซี) ซึ่งได้รับสัมปทานโครงการเป็นระยะเวลา 30 ปีจากกรุงเทพมหานคร ถึง พ.ศ. 2572 ส่วนเส้นทางส่วนต่อขยายที่เหลือดำเนินการโดยบริษัท กรุงเทพธนาคม จำกัด โดยยังมีบีทีเอสซีเป็นผู้ให้บริการเดินรถตลอดทั้งเส้นทาง
===พื้นที่เส้นทางผ่าน===
== แนวเส้นทาง ==

แนวเส้นทางเป็นเส้นทางยกระดับทั้งโครงการในแนวตะวันตก-ใต้ มีจุดเริ่มต้นของทั้งโครงการที่สถานีสยาม ซึ่งเป็นจุดเชื่อมต่อกับรถไฟฟ้าบีทีเอส สายสุขุมวิท รวมระยะทางทั้งสิ้น 14.67 กิโลเมตร
ในแนวตะวันตก เส้นทางจะเริ่มจากสถานีสยามไปทางทิศตะวันตกตามแนวถนนพระรามที่ 1 และเข้าสู่สถานีสนามกีฬาแห่งชาติ อันเป็นสถานีเดียวของฝั่งตะวันตก ในอนาคตแนวเส้นทางจะขยายต่อไปเชื่อมต่อกับรถไฟฟ้าชานเมืองสายสีแดงเข้มที่สถานียศเส
ในแนวใต้ เส้นทางจะเริ่มจากสถานีสยามไปทางทิศตะวันออกตามแนวถนนพระรามที่ 1 จากนั้นหักขวาเข้าถนนราชดำริ ถนนสีลม ผ่านจุดเชื่อมต่อรถไฟฟ้ามหานคร สายเฉลิมรัชมงคล ที่สถานีศาลาแดง หักซ้ายเข้าถนนนราธิวาสราชนครินทร์ และหักขวาเข้าสู่ถนนสาทร ข้ามทางพิเศษศรีรัช มุ่งหน้าข้ามแม่น้ำเจ้าพระยาที่สถานีสะพานตากสินเชื่อมต่อกับรถไฟฟ้าสายสีทองที่สถานีกรุงธนบุรี เชื่อมต่อกับรถไฟฟ้ามหานคร สายฉลองรัชธรรมที่สถานีวงเวียนใหญ่ และสิ้นสุดเส้นทางทั้งโครงการที่สถานีบางหว้า บริเวณทางแยกต่างระดับเพชรเกษม ซึ่งเป็นจุดเชื่อมต่อกับรถไฟฟ้ามหานคร สายเฉลิมรัชมงคลอีกหนึ่งจุด ในอนาคตได้มีการศึกษาแนวเส้นทางต่อขยายเพิ่มเติม โดยไปตามถนนราชพฤกษ์ข้ามทางยกระดับบรมราชชนนี และไปเชื่อมต่อกับรถไฟฟ้าชานเมืองสายสีแดงอ่อนที่สถานีตลิ่งชัน รวมถึงมีแผนจะต่อขยายไปเชื่อมรถไฟฟ้ามหานคร สายฉลองรัชธรรมที่สถานีบางรักน้อยท่าอิฐเพิ่มเติมด้วย
แผนที่เส้นทาง
== สถานีที่ให้บริการในปัจจุบัน ==
== การเชื่อมต่อ ==
=== รถไฟฟ้าบีทีเอส และ ระบบขนส่งมวลชนกรุงเทพมหานคร ===
ผู้โดยสารสามารถเปลี่ยนเส้นทางไปยังเส้นทางอื่นๆ ในระบบขนส่งมวลชนกรุงเทพมหานคร ได้ที่สถานีดังต่อไปนี้
สถานีสยาม : รถไฟฟ้าบีทีเอส สายสุขุมวิท
สถานีช่องนนทรี : รถไฟฟ้าสายสีเทา (โครงการ)
สถานีกรุงธนบุรี : รถไฟฟ้าสายสีทอง
สถานีตลาดพลู : รถไฟฟ้าสายสีเทา (โครงการ)
=== รถไฟฟ้ามหานคร ===

ผู้โดยสารสามารถเปลี่ยนเส้นทางไปยังรถไฟฟ้ามหานครได้ที่สถานี ดังต่อไปนี้
สถานีสยาม เชื่อมต่อกับสถานีประตูน้ำ ของรถไฟฟ้ามหานคร สายสีส้ม โดยผ่านทางเชื่อมราชประสงค์นอร์ทวอล์ก (R Walk - North Walk) จากศูนย์การค้าเกษรวิลเลจ ผ่านหน้าโรงแรมอโนมา และสิ้นสุดที่ศูนย์การค้าแพลตินั่มประตูน้ำ ซึ่งเป็นบริเวณที่ตั้งสถานี (โครงการ)
สถานีศาลาแดง เชื่อมต่อกับสถานีสีลม ของรถไฟฟ้ามหานคร สายเฉลิมรัชมงคล โดยมีทางเดินเชื่อมใต้ทางวิ่งรถไฟฟ้า หรือสกายวอล์ก (Sky Walk)
สถานีวงเวียนใหญ่ เชื่อมต่อกับสถานีวงเวียนใหญ่ ของรถไฟฟ้ามหานคร สายฉลองรัชธรรม โดยผ่านทางเชื่อมใต้ดินมายังสกายวอลก์ข้ามแยกตากสิน (ทางออกที่ 5) (โครงการ)
สถานีบางหว้า เชื่อมต่อโดยตรงกับสถานีบางหว้า ของรถไฟฟ้ามหานคร สายเฉลิมรัชมงคล
สถานีบางรักน้อยท่าอิฐ เชื่อมต่อโดยตรงกับสถานีบางรักน้อยท่าอิฐ ของรถไฟฟ้ามหานคร สายฉลองรัชธรรม (โครงการ)
=== รถไฟฟ้าชานเมือง ===
ผู้โดยสารสามารถเปลี่ยนเส้นทางไปยังรถไฟฟ้าชานเมืองได้ที่สถานี ดังต่อไปนี้
สถานียศเส เชื่อมต่อกับสถานียศเส ของสายสีแดงเข้ม ช่วงบางซื่อ-มหาชัย  (โครงการ)
สถานีวุฒากาศ เชื่อมต่อกับสถานีตากสิน ของสายสีแดงเข้ม ช่วงบางซื่อ-มหาชัย (โครงการ)
สถานีตลิ่งชัน เชื่อมต่อกับสถานีตลิ่งชัน ของสายสีแดงอ่อน ช่วงบางซื่อ-ตลิ่งชัน (โครงการ)
สถานีวงเวียนใหญ่ เชื่อมต่อกับสถานีวงเวียนใหญ่ ของสายสีแดงอ่อน ช่วงบางซื่อ-ตลิ่งชัน (โครงการ)
=== ทางเดินเข้าอาคาร ===
ในบางสถานีผู้โดยสารสามารถเดินจากสถานีไปยังอาคารต่างๆ ในบริเวณใกล้เคียงได้ ดังนี้ (ตัวเอน หมายถึงกำลังก่อสร้าง)
สถานีสนามกีฬาแห่งชาติ : สยามดิสคัฟเวอรี, หอศิลปวัฒนธรรมแห่งกรุงเทพมหานคร, เอ็มบีเค เซ็นเตอร์, โครงการศูนย์การค้าบนพื้นที่โรงภาพยนตร์สกาลาเดิม
สถานีสยาม : เซ็นทรัลเวิลด์, สยามสแควร์วัน, สยามเซ็นเตอร์, สยามพารากอน,  เกษรเซ็นเตอร์, เกษรอัมรินทร์
สถานีศาลาแดง : สีลมคอมเพล็กซ์, ตึกธนิยะ, อาคารสีลม 64, โรงพยาบาลจุฬาลงกรณ์, คณะแพทยศาสตร์ จุฬาลงกรณ์มหาวิทยาลัย, อาคารสีลมเอจ, พาร์ค สีลม, ดุสิต เซ็นทรัล พาร์ค
สถานีช่องนนทรี : ตึกสาทรธานี, ตึกสาทรสแควร์, ตึกเอ็มไพร์ทาวเวอร์, คิง เพาเวอร์ มหานคร
สถานีเซนต์หลุยส์ : อาคารเอไอเอ ทาวเวอร์ สาทร
สถานีสุรศักดิ์ : โรงแรมอีสติน แกรนด์ สาทร
สถานีตลาดพลู : คอนโด อัลติจูด ยูนิคอร์ สาทร-ท่าพระ
=== รถรับส่ง ===
ในบางสถานีผู้โดยสารสามารถเดินทางจากสถานีไปยังอาคารต่างๆ ด้วยบริการรถรับส่งจากสถานี ดังต่อไปนี้
สถานีสนามกีฬาแห่งชาติ และ สถานีสยาม ไปยังจุฬาลงกรณ์มหาวิทยาลัย
สถานีวงเวียนใหญ่ ไปยังศูนย์การค้าแพลตฟอร์ม วงเวียนใหญ่
สถานีบางหว้า ไปยังขนส่งสายใต้ใหม่
===เรือรับส่ง===
ที่ สถานีสะพานตากสิน สามารถเดินทางไปยังอาคารบางแห่งด้วยเรือรับส่งจากท่าเรือสาทร ดังต่อไปนี้
เรือโรงแรม
โรงแรมอนันตรา กรุงเทพฯ ริเวอร์ไซด์ รีสอร์ท แอนด์ สปา และโรงแรมอวานี ริเวอร์ไซด์ กรุงเทพ
โรงแรมชาเทรียม ริเวอร์ไซด์ กรุงเทพ
โรงแรมเพนนินซูล่า กรุงเทพ
โรงแรมมิลเลนเนียม ฮิลตัน กรุงเทพ
โรงแรมรอยัล ออร์คิด เชอราตัน กรุงเทพ
โรงแรมแมนดาริน โอเรียนเดล กรุงเทพ
เรือศูนย์การค้า
ศูนย์การค้าเอเชียทีค เดอะ ริเวอร์ฟร้อนท์ (ตั้งแต่เวลา 16.00 - 24.00 น.)
ศูนย์การค้าไอคอนสยาม (ตั้งแต่เวลา 8.00 - 23.00 น.)
== รูปแบบของโครงการ ==
เป็นระบบรถไฟฟ้าขนาดหนัก (heavy rail transit)
ทางวิ่งยกระดับที่ความสูง 12 เมตรตลอดทั้งโครงการ ส่วนช่วงข้ามทางพิเศษศรีรัชบริเวณทิศตะวันตกของสถานีสุรศักดิ์มีความสูง 17 เมตร และมีสะพานข้ามแม่น้ำเจ้าพระยา 1 แห่ง โดยใช้สะพานเดิมที่เคยเตรียมไว้สำหรับโครงการรถไฟฟ้าลาวาลิน
ขนาดราง 1.435 เมตร (European standard gauge) โดยมีรางที่ 3 ขนานไปกับรางวิ่งสำหรับจ่ายกระแสไฟฟ้าให้กับตัวรถ
ตัวรถไฟฟ้าเป็นรถปรับอากาศขนาดกว้าง 3.2 เมตร ยาว 20-24 เมตร สูงประมาณ 3.7 เมตร ความจุ 320 คนต่อคัน เดินรถ 3-6 คันต่อขบวน ใช้ไฟฟ้ากระแสตรง 750 โวลท์ ป้อนระบบขับเคลื่อนรถ สามารถรองรับผู้โดยสารได้ 50,000 คนต่อชั่วโมงต่อทิศทาง
ใช้ระบบอาณัติสัญญาณเดินรถด้วยระบบอัตโนมัติจากศูนย์ควบคุมการเดินรถ และใช้ระบบเก็บค่าโดยสารอัตโนมัติ
=== ศูนย์ซ่อมบำรุงและศูนย์ควบคุมการเดินรถ ===
เส้นทางช่วงยศเส-ตลิ่งชัน จะใช้ศูนย์ซ่อมบำรุงใหญ่หมอชิต (ที่ทำการ บริษัท ระบบขนส่งมวลชนกรุงเทพ จำกัด (มหาชน) ในปัจจุบัน) ร่วมกับสายสุขุมวิท โดยใช้วิธีการป้อนขบวนรถจากสายสุขุมวิทในช่วงก่อนเข้าสถานีสยาม และมีศูนย์ซ่อมบำรุงย่อยบางหว้าที่เป็นศูนย์ซ่อมบำรุงขนาดย่อยที่ใช้โครงสร้างร่วมกับทางวิ่งในช่วงบางหว้า-บางแวก ระบบเดินรถทั้งระบบมีศูนย์ควบคุมการเดินรถกลางอยู่ที่ศูนย์ซ่อมบำรุงใหญ่หมอชิต และมีระบบเดินรถสำรองอยู่ที่ศูนย์บำรุงย่อยสายไหม โดยในอนาคตมีแผนก่อสร้างศูนย์ซ่อมบำรุงแยกเฉพาะอีกหนึ่งแห่ง เพื่อลดภาระของศูนย์ซ่อมบำรุงหมอชิต ศูนย์ซ่อมบำรุงสายไหม และศูนย์ซ่อมบำรุงบางปู รวมถึงจะได้ไม่ต้องป้อนขบวนรถข้ามเข้ามาจากสายสุขุมวิทเพื่อลดความสับสนของผู้โดยสาร
=== สิ่งอำนวยความสะดวก ===
มีจุดจอดแล้วจร (park and ride) ที่สถานีกรุงธนบุรี และสถานีตลาดพลู
=== สถานี ===
มีทั้งหมด 26 สถานี เปิดให้บริการ 14 สถานี และเป็นสถานีโครงการในอนาคต 12 สถานี โดยทั้งหมดเป็นสถานียกระดับ
รูปแบบสถานี
สถานีทั่วไปมีความยาวประมาณ 150 เมตร ยกเว้นสถานีสะพานตากสินมีความยาวเพียง 115 เมตร (รองรับขบวนรถต่อพ่วงได้สูงสุด 5 ตู้ต่อ 1 ขบวน) มีประตูชานชาลา (platform screen door) ความสูงแบบ Half-Height ในบางสถานี ออกแบบให้หลบเลี่ยงสาธารณูปโภคใต้ดินและบนดิน และรักษาสภาพผิวจราจรบนถนนมากที่สุด และมีเสายึดสถานีอยู่บริเวณเกาะกลางถนน
== ขบวนรถโดยสาร ==
=== ซีเมนส์ โมดูลาร์ เมโทร (EMU-A1) ===
สถานะ : ให้บริการตั้งแต่ขบวนหมายเลข 1 ถึง 35 
ความยาว 4 ตู้ต่อ 1 ขบวน
จำนวน 35 ขบวน
ในระบบรถไฟฟ้าบีทีเอสขบวนซีเมนส์ โมดูลาร์เมโทร รุ่น EMU-A1 มีเพียงแค่เอ-คาร์และซี-คาร์เท่านั้น โดยใน 1 ขบวนจะมีเอ-คาร์อยู่ที่หัวและท้ายขบวนจำนวน 2 ตู้ และมีซี-คาร์อยู่กลางขบวนรถ 2 ตู้ สามารถต่อพ่วงเพิ่มได้สูงสุดถึง 6 ตู้ต่อ 1 ขบวน มีความยาวอยู่ที่ 65.30 เมตร และมีความกว้าง 3.20 เมตร มีประตูเลื่อนกว้าง 1.40 เมตร จำนวน 32 บานต่อ 1 ขบวน ตัวถังรถทำจากเหล็กปลอดสนิม ติดตั้งระบบปรับอากาศ พร้อมหน้าต่างชนิดกันแสง รถไฟฟ้าสามารถขับเคลื่อนได้โดยใช้แรงดันไฟฟ้า 750 Vdc โดยรับจากรางส่งที่ 3
=== ซีเมนส์ โบซันคายา (EMU-A2) ===
สถานะ : ให้บริการตั้งแต่ขบวนหมายเลข 53-74 
ความยาว 4 ตู้ต่อ 1 ขบวน
จำนวน 22 ขบวน
ในระบบรถไฟฟ้าบีทีเอสขบวนซีเมนส์ โบซันคายาดีไซน์ บีทีเอสโมเดล รุ่น EMU-A2 จะประกอบไปด้วย Mc-Car และ T-Car โดย Mc-Car จะอยู่ด้านหัวและท้ายขบวน 2 ตู้ และ T-Car จะอยู่กลางขบวน 2 ตู้ สามารถต่อพ่วงได้สูงสุด 6 ตู้ต่อ 1 ขบวน มีความยาวอยู่ที่ 65.30 เมตรและมีความกว้าง 3.12 เมตร มีประตูเลื่อนกว้าง 1.40 เมตร จำนวน 32 บานต่อ 1 ขบวน ตัวถังของขบวนรถทำจากเหล็กปลอดสนิม ติดตั้งระบบปรับอากาศแบบอินเวอร์เตอร์พร้อมระบบกรองอากาศทั้งหมด 8 ยูนิต พร้อมหน้าต่างชนิดกันแสง และมีระบบแผนที่นำทางหรือ Dynamic Route Map ซึ่งทำงานพร้อมกับระบบอาณัติสัญญาณ ติดตั้งอยู่เหนือประตูทุกบาน มีกล้องวงจรปิดสำหรับบันทึกและสอดส่องผู้โดยสาร และประหยัดพลังงานกว่ารถไฟฟ้าซีเมนส์รุ่นเดิมที่ใช้งานอยู่ รถไฟฟ้าสามารถขับเคลื่อนได้โดยใช้แรงดันไฟฟ้า 750 Vdc โดยรับจากรางส่งที่ 3
=== ซีเอ็นอาร์ ฉางชุน (EMU-B1 , EMU-B2) ===
สถานะ : ให้บริการตั้งแต่ขบวนหมายเลข 36 ถึง 52 
ความยาว 4 ตู้ต่อ 1 ขบวน
จำนวน EMU-B1 12 ขบวน และ EMU-B2 5 ขบวน
ในระบบรถไฟฟ้าบีทีเอสขบวนซีเอ็นอาร์ ฉางชุน รุ่น EMU-B1 และ EMU-B2 จะประกอบไปด้วย Tc-Car และ M-Car โดย Tc-Car จะอยู่ด้านหัวและท้ายขบวน 2 ตู้ และ M-Car จะอยู่กลางขบวน 2 ตู้ สามารถต่อพ่วงได้สูงสุด 6 ตู้ต่อ 1 ขบวน มีความยาวอยู่ที่ 65.30 เมตรและมีความกว้าง 3.2 เมตร มีประตูเลื่อนกว้าง 1.40 เมตร จำนวน 32 บานต่อ 1 ขบวน ตัวถังของขบวนรถทำเหล็กปลอดสนิมและอะลูมิเนียม ติดตั้งระบบปรับอากาศทั้งหมด 8 ยูนิต พร้อมหน้าต่างชนิดกันแสง และมีระบบแสดงผลสถานะรถ Dynamic Route Map ซึ่งทำงานพร้อมกับระบบอาณัติสัญญาณ ติดตั้งอยู่เหนือประตูทุกบาน รถไฟฟ้าสามารถขับเคลื่อนได้โดยใช้แรงดันไฟฟ้า 750 Vdc โดยรับจากรางส่งที่ 3
=== ซีอาร์อาร์ซี ฉางชุน (EMU-B3) ===
 สถานะ : ให้บริการตั้งแต่ขบวนหมายเลข 75 ถึง 98
ในระบบรถไฟฟ้าบีทีเอสที่ให้บริการในปัจจุบัน จะประกอบไปด้วย Mc-Car และ T-Car โดย Mc-Car เป็นตู้โดยสารที่มีระบบขับเคลื่อน และมีห้องคนขับ จะอยู่ด้านหัวและท้ายขบวน 2 ตู้ (ตู้หมายเลข 18XX และ 19XX) และ T-Car เป็นตู้โดยสารไม่มีระบบขับเคลื่อน และไม่มีห้องคนขับ จะอยู่กลางขบวน 2 ตู้ (ตู้หมายเลข 28XX และ 29XX) โดยมีรูปแบบการจัดขบวนเป็น [ Mc ] - [ T ] - [ T ] - [ Mc ] สามารถต่อพ่วงได้สูงสุด 6 ตู้ต่อ 1 ขบวน  ตัวถังของขบวนรถทำเหล็กปลอดสนิมและอะลูมิเนียม ติดตั้งระบบปรับอากาศทั้งหมด 8 ยูนิต พร้อมหน้าต่างชนิดกันแสง และมีระบบแสดงสถานะรถ Dynamic Route Map (LCD-DRM) ซึ่งทำงานพร้อมกับระบบอาณัติสัญญาณ ติดตั้งอยู่เหนือประตูทุกบาน
== ส่วนต่อขยาย ==
=== ส่วนต่อขยายบางหว้า - ท่าอิฐ ===
พื้นที่ที่เส้นทางผ่าน : เขตภาษีเจริญ และเขตตลิ่งชัน กรุงเทพมหานคร และอำเภอบางกรวย และอำเภอเมืองนนทบุรี จังหวัดนนทบุรี
เส้นทาง : หลังจากผ่านสถานีบางหว้าไปแล้วนั้น รถไฟฟ้าจะวิ่งบนถนนราชพฤกษ์ ไปสิ้นสุดที่บริเวณแยกบางรักน้อย-ท่าอิฐ ในพื้นที่อำเภอเมืองนนทบุรี จังหวัดนนทบุรี
สถานี : สถานี 11 สถานี ระยะทาง 18 กิโลเมตร
สถานะปัจจุบัน :  อยู่ในระหว่างการยื่นขออนุมัติการดำเนินโครงการ และการวิเคราะห์ผลกระทบทางสิ่งแวดล้อม (EIA) ในช่วงบางหว้า - ตลิ่งชัน อย่างไรก็ตาม กรมการขนส่งทางรางได้ตัดสินใจขยายเส้นทางออกไปจนถึงแยกบางรักน้อย-ท่าอิฐ เพื่อเชื่อมต่อรถไฟฟ้าสายสีเขียวเข้ากับรถไฟฟ้าสายสีม่วง
กำหนดเปิดให้บริการ สายสีลม บางหว้า - ตลิ่งชัน : 5 ธันวาคม พ.ศ. 2569 (ไม่เป็นทางการ) และเริ่มเปิดให้บริการอย่างเป็นทางการ 5 ธันวาคม พ.ศ. 2572
กำหนดเปิดให้บริการ (ต่อ) สายสีลม ตลิ่งชัน - ท่าอิฐ : 25 ธันวาคม พ.ศ. 2569 (ไม่เป็นทางการ) และเริ่มเปิดให้บริการอย่างเป็นทางการ 5 ธันวาคม พ.ศ. 2585
=== ส่วนต่อขยายสนามกีฬาแห่งชาติ - ยศเส ===
พื้นที่ที่เส้นทางผ่าน : เขตปทุมวัน และเขตป้อมปราบศัตรูพ่าย กรุงเทพมหานคร
เส้นทาง : หลังจากผ่านสถานีสนามกีฬาแห่งชาติแล้วนั้น รถไฟฟ้าจะวิ่งเข้าสู่สถานียศเสซึ่งเป็นสถานีปลายทาง และกลายเป็นสถานีเดียวของส่วนต่อขยายฝั่งตะวันตก จากเดิมที่จะลดระดับลงไปเป็นรถไฟฟ้าใต้ดิน โดยมีจุดหมายเพื่อเชื่อมต่อรถไฟฟ้าชานเมืองสายสีแดงเข้มที่สถานียศเสเท่านั้น
สถานี : สถานียกระดับ 1 สถานี
=== รายชื่อสถานี ===
== ส่วนต่อขยายของโครงการที่ถูกยกเลิก ==
=== ส่วนต่อขยายช่องนนทรี - พระราม 3 ===
หน่วยงานที่รับผิดชอบ : สำนักการจราจรและขนส่ง กรุงเทพมหานคร
พื้นที่ที่เส้นทางผ่าน : เขตบางรัก, เขตสาทร, เขตยานนาวา, เขตบางคอแหลม กรุงเทพมหานคร
เส้นทาง : แนวเส้นทางนี้ปรากฏขึ้นครั้งแรกจากมติการประชุมร่วมกับคณะกรรมการจัดการจราจรทางบก (คจร.) เมื่อวันที่ 23 กุมภาพันธ์ 2547 ที่ คจร. มีมติให้กรุงเทพมหานครศึกษาแนวทางเพิ่มเติมเพื่อต่อขยายสายทางภายใน พ.ศ. 2552 โดยแนวเส้นทางจะต่อขยายจากสถานีช่องนนทรี ไปตามแนวคลองช่องนนทรีซึ่งเป็นเกาะกลางของถนนนราธิวาสราชนครินทร์ ต่อเนื่องไปถนนพระรามที่ 3 แล้วเลี้ยวขวาเข้าถนนพระรามที่ 3 จากนั้นมุ่งไปตามแนวถนนพระรามที่ 3 ลอดใต้ถนนวงแหวนอุตสาหกรรม และยกข้ามทางพิเศษเฉลิมมหานคร บริเวณเชิงสะพานพระราม 9 แล้วสิ้นสุดทั้งโครงการบริเวณเชิงสะพานพระราม 3 แต่เนื่องจากในขณะนั้นสภาพเศรษฐกิจของประเทศไทยยังฟื้นฟูไม่ดี ประกอบกับกลุ่มบีทีเอส (บริษัท ธนายง จำกัด (มหาชน) ในขณะนั้น) ต้องนำโครงการเดิมเข้าสู่กระบวนการปรับสภาพหนี้ตามคำสั่งของศาลล้มละลายกลาง ทำให้โครงการต้องถูกยกเลิกไป ซึ่งต่อมากรุงเทพมหานครได้ใช้แนวศึกษาดังกล่าวก่อสร้างเป็นโครงการรถโดยสารด่วนพิเศษ สายสาทร-ราชพฤกษ์ โดยต่อขยายเส้นทางให้ข้ามแม่น้ำเจ้าพระยาและสิ้นสุดที่บริเวณแยกรัชดา-ราชพฤกษ์ ซึ่งปัจจุบันคือสถานีตลาดพลู และต่อมากรุงเทพมหานครได้นำเส้นทางดังกล่าวมาศึกษาเพิ่มเติมเพื่อยกระดับโครงการให้เป็นส่วนหนึ่งของรถไฟฟ้าสายสีเทาส่วนใต้ ช่วงพระโขนง - สาทร - พระราม 3 - ท่าพระ
=== ส่วนต่อขยายวุฒากาศ - มหาชัย===
หน่วยงานที่รับผิดชอบ : สำนักการจราจรและขนส่ง กรุงเทพมหานคร
พื้นที่ที่เส้นทางผ่าน : เขตธนบุรี, เขตจอมทอง, เขตบางบอน, เขตบางขุนเทียน กรุงเทพมหานคร, อำเภอเมืองสมุทรสาคร จังหวัดสมุทรสาคร
เส้นทาง : แนวเส้นทางนี้ปรากฏขึ้นครั้งแรกจากมติการประชุมร่วมกับคณะกรรมการจัดการจราจรทางบก (คจร.) เมื่อวันที่ 23 กุมภาพันธ์ 2547 ที่ คจร. มีมติให้กรุงเทพมหานครศึกษาแนวทางเพิ่มเติมเพื่อต่อขยายสายทางภายใน พ.ศ. 2552 โดยแนวเส้นทางจะต่อขยายจากสถานีวุฒากาศ ไปตามแนวทางรถไฟสายมหาชัย แล้วสิ้นสุดทั้งโครงการที่สถานีรถไฟมหาชัย รวมระยะทาง 28 กิโลเมตร แต่เนื่องจากแนวเส้นทางส่วนใหญ่ทับซ้อนกับ รถไฟฟ้าชานเมืองสายสีแดงเข้ม ช่วงหัวลำโพง - มหาชัย กรุงเทพมหานครจึงไม่ได้นำเสนอเส้นทางดังกล่าวให้คณะรัฐมนตรีพิจารณา
=== ส่วนต่อขยายสนามกีฬาแห่งชาติ - พรานนก ===

หน่วยงานที่รับผิดชอบ : สำนักการจราจรและขนส่ง กรุงเทพมหานคร
พื้นที่ที่เส้นทางผ่าน : เขตปทุมวัน, เขตป้อมปราบศัตรูพ่าย,เขตพระนคร,และ เขตบางกอกน้อย กรุงเทพมหานคร
เส้นทาง : แนวเส้นทางนี้ปรากฏขึ้นครั้งแรกในแผนแม่บทระบบขนส่งมวลชนทางรางในกรุงเทพมหานครและพื้นที่ต่อเนื่อง พ.ศ. 2543 (URMAP) โดยแนวเส้นทางจะต่อขยายจากสถานีสนามกีฬาแห่งชาติ ไปตามแนวกลางของถนนพระรามที่ 1 ต่อเนื่องไปถนนบำรุงเมือง ซึ่งหลังจากพ้นสถานีสนามกีฬาแห่งชาติแนวเส้นทางจะลดระดับลงจากลักษณะของทางยกระดับไปเป็นอุโมงค์ เมื่อถึงถนนจักรพรรดิพงษ์แนวเส้นทางจะเลี้ยวขวาขึ้นไปทางทิศเหนือ และเลี้ยวกลับตามทางทิศตะวันตกตามแนวถนนหลานหลวง ตรงเข้าถนนราชดำเนินกลางด้านทิศเหนือ ผ่านอนุสาวรีย์ประชาธิปไตย ถึงบริเวณด้านหน้าสำนักงานสลากกินแบ่งรัฐบาลแล้วแนวเส้นทางจะเลี้ยวไปตามแนวถนนราชินี ลอดใต้แม่น้ำเจ้าพระยาไปยังบริเวณสถานีรถไฟบางกอกน้อยไปตามแนวทางรถไฟสายตะวันตกแล้วจึงเลี้ยวซ้ายไปด้านทิศใต้ตามแนวถนนอิสรภาพ จนถึงถนนพรานนกจึงเลี้ยวซ้ายไปตามแนวถนนพรานนก ลอดใต้ถนนจรัญสนิทวงศ์ไปตามแนวถนนพรานนก-พุทธมณฑลสาย 4 ที่อยู่ระหว่างการเวนคืนไปสิ้นสุดห่างจากทางแยกประมาณ 600 ม. อย่างไรก็ตามโครงการดังกล่าวได้มีการเปลี่ยนแปลงอยู่หลายครั้ง ไม่ว่าจะเป็นการเปลี่ยนรูปแบบเป็นทางยกระดับ หรือให้เป็นรถไฟใต้ดิน หรือเปลี่ยนแนวเส้นทาง จนในที่สุดในแผนแม่บทฯ พ.ศ. 2551 ได้มีการยกเลิกเส้นทางลง เนื่องมาจากแนวเส้นทางส่วนใหญ่ทับซ้อนกับสายสีส้มของรถไฟฟ้ามหานคร มีค่าใช้ในการดำเนินการสูง และจำเป็นต้องเสียพื้นที่จราจรบนถนนพระรามที่ 1 จำนวน 1 ช่องจราจรทั้งขาเข้าและขาออก เป็นระยะทาง 1 กิโลเมตรเพื่อสร้างเป็นอุโมงค์ลดระดับ ด้วยปัญหาทั้งหมด สนข. จึงเห็นสมควรให้ยกเลิกการศึกษาโครงการนี้ไป และคงไว้เพียงสถานียศเสเพียงหนึ่งสถานีเพื่อเชื่อมต่อกับรถไฟฟ้าชานเมืองสายสีแดงเข้ม ช่วงบางซื่อ - หัวลำโพง 
== ดูเพิ่ม ==
รถไฟฟ้าบีทีเอส
รถไฟฟ้าบีทีเอส สายสุขุมวิท
รถไฟฟ้าสายสีทอง
รถไฟฟ้ามหานคร
รถไฟฟ้าสายสีแดง
โครงข่ายระบบรถไฟฟ้าขนส่งมวลชนในกรุงเทพมหานครและพื้นที่ต่อเนื่อง
== อ้างอิง ==
== แหล่งข้อมูลอื่น ==
บริษัท ระบบขนส่งมวลชนกรุงเทพ จำกัด (มหาชน)
 
เมกะโปรเจกต์ในประเทศไทย
พระราชพิธีมหามงคลเฉลิมพระชนมพรรษา 6 รอบ 5 ธันวาคม 2542